khistorydata/jeongjo-sjw-relations huggingface dataset:
정조 23년 · 목
黃海監司曹允大狀啓以爲文化囚尹商國獄事更加審覈論理啓聞事判下矣應問各人等發關捉來以黃州牧使趙榮慶海州判官鄭述仁延安府使李廷書別定參査官聚會臣營謹依聖敎中設疑條件盤詰於檢吏及屍親而更就原案另加參究則初檢狀中軟紅貼乾四字最難分曉而檢吏招內腎囊左右紅色遍滿其皮膚似經磨擦而薄皮外乾狀如略塗淡糊手摩而如按膠附之紙云者亦有可以依俙想得者第以軟紅言之蓋喆金之致命距被踢纔經兩宵腎囊本少血肉毒氣未及外肆而行檢又在致死之當日則屍體未及變動皮膚氣色當與生時無異然則其色之紅固也而稱之以軟者不若稱之以深紅鮮紅之爲襯切此或於下字之際失於取捨之致而其所謂腎囊左右紅色遍滿者似是道得實際又以貼乾言之蓋喆金執髻仰懸而商國從上俯踢喆金終不釋髻則商國必當不止一踢踢之又踢如是之際以內則撞損以外則磨擦理所必然其裏面之撞損固當引毒內攻而外面之皮磨不過輕傷微痕則未必疑血氣而作痂只當因本色而乾了但直謂之貼乾則便有全體貼着之意其爲下語未免失之太重亦必由於字不從心之致而其所謂如塗淡糊若按附紙者頗似說到眞境及夫覆檢時則致命已過四日而屍體亦旣變動則向所見軟紅之色變作紫黯前所云貼乾之形化爲堅硬者此實由於爲日稍久形證畢現而然揆以事理容或無怪初檢屍帳只曰腎囊左大右小覆檢則曰腎囊浮大狀如瓢子以此觀之則其間變動之狀亦可推知且腎囊與他附骨之皮肉不同其傷處之變動發現似或異於他傷則屍帳懸錄雖有相左恐不至於疑晦難明之科若其囟門紅色則初檢之令不提起者可謂疏漏而檢吏招中屢試法物終無形現果緣卽日行檢血氣未及發散上升而然云者或不無近似覆檢之謂以隱暎皮膜者果近摸索而檢吏招中亂髮間只有依微之意未見其明的故屍帳不敢開錄而只於跋辭從所見說去云者似非無據而脈錄中直以如常入錄者實爲疏忽至於腎囊下血癊二字則初覆檢屍帳中竝不提說而及至覆檢跋辭始爲泛及者亦極糢糊兩檢吏皆以爲血癊則果爲明的而傷處尺量時幷其癊處通入於圍圓之中而不知法例未能別爲懸錄云其眞有血癊可知然則不見屍帳而跋辭中忽地揷入雖涉礙眼似非泛然提及至於屍親之只指胸膛不言腎囊實爲可疑而今聞屍親所供則渠父未死之前混說胸膛腹部腎囊等處無數被踢而以手撫胸只作將絶之狀故不知所發之的在何處只以胸膛納告云其言雖似糢糊喆金生時旣不能明白說道則以渠愚迷見其撫胸而意其被傷之在上不知痕損之在下亦或無怪上項諸條雖似參差如是勘破亦可究竟而以情則毫無可原以跡則更無可疑罪人尹商國依前嚴訊期於取服恐不可已○刑曹啓言此獄肯綮專在於傷處之在胸在腎而其父被踢時其子未及目擊故以按胸將絶之狀認以爲被傷眞箇在胸然則發告之只言胸膛不言腎囊似無足怪大抵兩人相鬪一人致死則毋論踢胸與踢腎殺得喆金者明是商國況囟門現紅法文相符鬪閧光景里人立證初覆檢官之跋辭前後道臣之論列鐵案已成獄情無疑今不可以屍親發告之與傷處相左有所持疑如法償命無容更議請罪人尹商國依前訊推期於取服敎以卿曹回啓跋語何如彼沒實此獄則自初橫看竪看左右看蔽一言曰屍帳不成體叚檢案多違格例爰辭亦錯條理及見更査之啓可謂疑猶舊至於手勢事情之如此如彼不暇論大凡殺死之獄一律所關決不可以原情之論輕加參錯而此獄之仍作鐵案揆之法理萬萬非平允之義卿等與道臣在執法之列而行査獻讞之際全忽以法究法之道者殊欠妥當此案付之道臣斯速酌決後使卽啓聞
정조 23년 · 강
命谷山囚高得才依前訊推
정조 23년 · 목
黃海監司曺允大狀啓以爲谷山囚高得才獄事頭臚傷處之皮不破骨則損一款更令商確論啓事判下矣臣更考原案參以淺見所謂器仗導卜杠木卽無稜沒角體重形圓之物耳惟其重也故骨之硬焉而偏受急勢則雖在內而先損以其圓也故皮之韌焉而未易抉裂則雖在外而不破然則其破與不破不但在於剛柔之異政係器仗之圓而重故耳且骨雖剛而實則中空硬物相撞中空者先破則此亦理勢之不得不然矣卽有一事可以取譬者若以厚紙褁着甁罌而以物之硬而圓者打下其必甁破而紙無恙矣以此推之足可爲證當初檢官之未能說破此意者只信無冤錄中現在句語未及道得其喫緊境界以爲註脚而然律之以法文參之以事理其爲皮不破而骨則損者明有所據似無可疑罪人高得才依前訊推期於取服在所不已○刑曹啓言此獄回啓判付內以皮不破骨則損爲疑外之疑至有此更査之擧而傷在頭臚其皮不破不但脗合於法文道臣紙褁甁罌之譬可謂形容得實際光景則獄情到此更無他疑獄老生奸粧撰納招者究厥所爲尤極痛惡罪人高得才各別嚴訊期於直招之意請分付道臣敎以疑外之疑道啓皆剖析依前訊推事分付
정조 23년 · 목
漢城府以西部民家二戶南部民家三戶頹壓啓敎以恤典令該廳卽爲分給事分付
정조 23년 · 강
御熙政堂行藥院入診及殿最開折提調金文淳副提調李冕膺
정조 23년 · 목
藥院日次請診也○忠淸監司李泰永啓本沃川郡守沈鉁頗聞民惠益察吏奸懷德縣監許默賑政頗勤稅謗難恕幷中鎭川縣監南播秀固知謹畏難期振刷鎭岑縣監權煒謗是自取愛而莫助幷下○慶尙監司申耆啓本星州牧使李敬魯徵逋則明報檢或疏寧海府使閔師宣官政無闕民訴或滯盈德縣令安命遠政多可尙犯非由已慶山縣令金仁柱治有成規事或欠量高靈縣監朴宗敬糴無犯科檢何襲謬比安縣監鄭時養所貴純慤差欠綜察安義縣監朴正圭山縣多暇滯訟何故幷中漆谷府使金光運口收精糴不入分賑軍威縣監具得魯一擧三失促又慢期幷下○黃海監司曺允大啓本金郊察訪李夢龍盍勉剛克中金川郡守洪秉德曾謂質慤何多駭妄下以一是質慤題評何妄上改下○咸鏡監司具㢞啓本都事閔文洙瓜近不還但佐幕名會寧府使李仁秀牛價獨廉盍察民言穩城府使柳相燁南運招謗邊禁不嚴幷中定平府使田佐顯農不課種糶多委吏端川府使南宮玾名以修廨私贖過多洪原縣監金禮欽聽斷不明吏奸莫察幷下○平安監司韓用龜啓本龍岡縣令金圭夏廉固可尙明或有蔽甑山縣令高厚鎭意在蘇捄事或生澁竝中龍川府使吳載重醉多醒少杖濫民愁碧潼郡守尹守默倍徵倉剩非直襲謬殷山縣監朴柱遇瑣謗何至吏奸莫察幷下
정조 23년 · 강
推平安監司韓用龜江華留守洪明浩北兵使李潤謙黃海兵使鄭學畊水使申大偀慶尙監司申耆左水使金爀
정조 23년 · 목
承旨李庚運啓言卽見諸道褒貶啓本則平安監司韓用龜江華留守洪明浩北兵使李潤謙黃海兵使鄭學畊水使申大偀邊將無一人居下慶尙監司申耆左水使金爀邊將無一人居中居下殊無嚴明殿最之意請竝推考從之
정조 23년 · 강
命宗廟署直長黃仁紀久任
정조 23년 · 목
宗廟署提調金文淳啓言本署卽官中直長黃仁紀自是勤幹之人可合久任責成矣從之
정조 23년 · 강
以徐英輔爲承旨前望也
정조 23년 · 강
兵曹判書李在學參判朴基正參議朴奎淳等聯疏陳殿最誤書之失賜批重推在學等
정조 23년 · 목
疏略曰本曹褒貶時部將等第曹司衛將書送于本曹則自本曹磨勘入啓乃是規例而今番等第中部將李學賢金明翕卽中考而本曹正書時誤以上考書之至於啓下矣臣等昏謬顚錯有此誤書之擧不可但以尋常不察論之伏乞俯賜鑑諒部將李學賢金明翕等竝以中考施行仍治臣等之罪以嚴考績批以卿等從重推考
정조 23년 · 강
正言尹涵避嫌賜批
정조 23년 · 목
避嫌略曰臣於韓用鐸事惶恧極矣蓋當日三司之退自閤門也共奉明諭顒俟處分則雖身歸私次事同伏閤而用鐸忽於此際陳疏尋鄕臣適以疏事忝隨諸臺於朝房驟見朝紙公議齊發不知本情之由於甚事只憑此時之不當遠離乃於原疏之下竊附官箴之意苟使用鐸有不獲已之故則何不擧實相聞於同參諸人而徒然作行有若平常無事時爲也及其用鐸疏批之下誨責言官萬萬截嚴實非義分之所敢安臣旣受此敎豈可以事在稍久而不思自靖耶且況近日儒臣以李存昌放釋事疏斥臺臣之不能爭執此誠切直之論而臣亦不言中一人何敢諉以在外獨逭噤默之責乎由前則不必言而言由後則當言而不言以此以後溺職大矣請命遞斥臣職批以勿辭亦勿退待
정조 23년 · 목
漢城府以東部民家二戶西部民家二戶頹壓啓敎以恤典令該廳卽爲分給事分付
정조 23년 · 강
考下抄啓文臣更試及上舍生應製試券施賞有差
정조 23년 · 목
書下御題令抄啓文臣製進又以同題遣檢書官齎頒于上舍生竝令連三日製進十二日以飯牛牛亦肥賦夜夜算緍眠獨遲排律爲題十三日再試以乘舟歸鹿門賦代孟浩然夜歸鹿門古詩爲題十四日三試以遂亦奇士賦勝處輒念鵝湖約古詩爲題收券親考訖計畵頒賞○抄啓文臣詩優等三人同畵以約與貂豹綿袍七律爲題使之比較○抄啓文臣計畵賦十三分前校理趙萬元別別壯紙一卷簡紙六十幅筆十三枝墨五笏端午扇二把淸暑六和湯三貼香薷散五貼○貫三場醍醐湯一缸全鰒一貼○都計書居首四品職除授詩九分及第金近淳前持平金履載副司果姜浚欽八分及第洪奭周各別別壯紙一卷簡紙五十幅筆十一枝墨四笏端午扇二把淸暑六和湯二貼香薷散五貼○初考魁金近淳再考魁金履載三考魁洪奭周何可一日無此君烹茶鶴避煙○詩同畵比較居首姜浚欽四品職除授賦七分半副司正李存秀及第金啓溫七分司果金熙洛詩七分半副正字李弘謙各別別壯紙一卷簡紙四十幅筆九枝墨三笏端午扇二把淸暑六和湯一貼香薷散五貼賦六分半注書柳台佐四分前別檢李英發詩六分副正字洪命周各別壯紙一卷簡紙三十幅筆五枝墨二笏端午扇二把淸暑六和湯一貼香薷散五貼○上舍生入門八十入收券七十六張入格七十六張計畵賦十分生員鄭夏容別壯紙一卷次壯紙一卷筆五枝墨二笏油別扇一把香薷散三貼九分進士沈榮鎭詩八分半進士洪履黿各別壯紙一卷次壯紙一卷筆四枝墨二笏油別扇一把香薷散三貼賦八分進士沈性浩等四人七分進士金碩鉉等二人詩八分進士韓性謙等二人七分進士洪樂玄等九人各別壯紙一卷白紙一卷筆三枝墨一笏油別扇一把香薷散三貼賦六分生員尹行慶等五人五分進士金煥奎等八人詩六分進士金鼎元等三人五分半進士韓庭維五分進士李河運等三人各別壯紙一卷筆三枝墨一笏油別扇一把香薷散三貼賦四分半生員鄭勳祖等三人四分進士崔慶洙等九人詩四分半進士蔡顯國等二人四分進士李得祚等五人各壯紙一卷筆三枝墨一笏油別扇一把香薷散三貼賦三分半生員李光輔等八人三分進士李敬緝等二人詩三分半進士趙匡鼎三分生員趙鉐等四人各壯紙一卷筆二枝墨一笏油別扇一把香薷散三貼賦二分半生員天命翊二分進士林漢儒各次壯紙一卷筆二枝墨一笏油別扇一把香薷散五貼賦居首二下進士沈榮鎭更試居首二中一生員鄭夏容三試居首二下進士李光軾詩居首二下一進士韓性謙更試居首二下一進士洪履黿三試居首三上一進士洪樂玄各新印春秋一件
정조 23년 · 강
召見來待諸臣于便殿整理堂上徐有隣鄭民始趙心泰徐龍輔徐有大儀軌堂上李晩秀金祖淳
정조 23년 · 강
命以金祖淳差整理儀軌堂上
정조 23년 · 목
整理儀軌廳啓言行副護軍金祖淳本廳堂上差下事旣承下敎矣請使之卽爲察任允之
정조 23년 · 강
命平安監司韓用龜慶尙監司申耆咸鏡監司具㢞黃海監司曺允大推考安義縣監朴正圭罷黜遂安郡守南涑文川郡守金良倜三登縣令李豊林竝中考施行又命吏曹判書金文淳參議李魯春推考嶺南道臣施以越俸之典軍威縣監具得魯等第勿施使之更爲修啓
정조 23년 · 목
吏曹啓言今日開拆坐起時考見諸道褒貶啓本則安義縣監朴正圭以山縣多暇滯訟何故爲目則宜置下考而置諸中考遂安郡守南涑以訟勉剖決爲目文川郡守金良倜以雖欠剛斷所䙡謹愿爲目三登縣令李豊林以勉在剛克爲目則宜置中考而置諸上考殊無嚴明殿最之意請四道道臣推考朴正圭罷黜南涑金良倜李豊林竝中考施行允之敎以朝廷之爲朝廷惟是體貌格式所謂外補云者以其罪名也則降於竄謫一等凡有情勢之初難擬議於彈冠束帶者隨除輒赴以其事面也則特除異於擬望差送按道之臣不敢直爲狀罷昨見嶺南貶目道臣之輕書下考於外補之侍從守令者其意必以下等之罪名加於謫補之律名而然者惜乎時眼俗見徒知太守之爲貴不念特除之事面謫補之罪名也藉使該倅苟有不可一刻仍置之罪則別具狀本稟請裁處抑或一道而乃不出此卿曹陞降草記亦無一言可否者朝廷之體貌格式雖謂之卿等自其手毁劃亦可卿等推考該道臣爲先施以越俸之典軍威縣監具得魯等第勿施使之更爲修啓
정조 23년 · 강
特除軍威縣監具得魯爲校理
정조 23년 · 목
敎曰在外校理許遞軍威縣監具得魯除授今旣內移牌招入直○因得魯違召罷職傳旨敎以事面自事面治績自治績若以治績遞歸則其所處分尤當倍他而以其題語之不然前望點下則焉敢違牌乎始旣辱命又敢違召傳旨勿施
정조 23년 · 강
罷黜懷德縣監許默咸鏡都事閔文洙
정조 23년 · 목
吏曹啓言懷德縣監許默以六年窠守令三次居中咸鏡都事閔文洙以十二朔窠兩次居中請竝依例罷黜允之
정조 23년 · 강
命統制使任嵂平安兵使李儒敬北兵使李潤謙黃海兵使鄭學畊水使申大偀推考彌串僉使張光郁登山僉使張景游中考施行玉浦萬戶李海鎭阿山萬戶安重昌長壽別將朴愼國下考施行
정조 23년 · 목
兵曹啓言坼見諸道褒貶啓本則平安兵使李儒敬啓本中彌串僉使張光郁以益嚴搜討爲目黃海水使申大偀啓本中登山僉使張景游以謗固難信爲目則宜置中考而置諸上考統制使任嵂啓本中玉浦萬戶李海鎭以醉或妨務爲目北兵使李潤謙啓本中阿山萬戶安重昌以衙率宜飭爲目黃海兵使鄭學畊啓本中長壽別將朴愼國以蓋察校奸爲目則宜置下考而置諸中考殊無嚴明殿最之意請各該帥臣推考張光郁張景游中考施行李海鎭安重昌朴愼國下考施行允之
정조 23년 · 강
命金海囚金正河新寧囚松節決放
정조 23년 · 목
慶尙監司申耆狀啓以爲獄事之未及登聞者臣與會査官大邱判官洪景斗密陽府使金履顯爛加商確以情無疑在法難赦者別單錄啓至若情法之容有可恕者置之稟秩開坐于後請令該曹稟處○金海囚金正河毆打黃億第三十六日致死事初檢官熊川前縣監金益淳覆檢官金海前府使李身敬檢狀實因竝以被打致死懸錄屍親黃仁瑞招辭以爲渠農草刈取次往二十里許浦邊同里居朴守甲急來爲言曰汝之同生妄意欲娶於李東和女息李女抱冤縊死云故聞極驚愕急到入門之際金正河李石龍等結縛渠置之階上父與母已爲北結各置東西正河連打渠父幾至伊日致死父與母以喉間痛語傳及渠曰東和査頓金正和等今日突入家中結縛渾眷又以門樞木打吾臂脚肉破骨碎云縛在各處不得見傷處之如何翌朝李石龍又爲突入家中以如拳石塊投於渠父胸膈又以火燒餘椽木擲於身上李東和妻族具哥名不知四漢等踵後而來扶執渠父或打或曳良久詰難聞官家校吏出來始得解縛故見渠父所傷處則左手項及右足項俱爲碎骨伊後臥不運身試藥無效以至殞命渠父生前言曰金正河李石龍雖爲交打而折手項碎脚骨者卽金正河吾死之後復讎償命者必正河乞正河依法償命云被告金正河招辭以爲渠聞李東和女息縊死之奇往問東和則答以爲未嫁女息橫被陋說於黃達龍處仍爲縊死云故向往達龍家則東和與其妻子及雇奴等入來黃億家無數作亂黃億則縛置庭畔已被東和父子毆打流血狼藉氣息奄奄渠叱責黃億曰汝曾爲洞任時行事不測衆怨滋甚今受此殃如斯而已實無造意行兇之事云于連李東和招辭以爲女息縊死之後不勝痛惋與金正河結縛黃億仍爲毆打正河忽生掉脫之計如是粧撰云此獄則以屍帳觀之左臂右脚肉拆骨碎其他諸般痕損不啻狼藉但非要害之故亦能拖至於三十六日而死然此旣辜限之內則黃億之被打致命丁寧無疑執定元犯終有疑端蓋二晝一夜縛而置之七人共犯衆手交加黃億之稔惡衆怨所歸則乘機逞憾隣里之心同然李女之捨命累名無洗則比死洩冤親戚之痛尤倍且其査家之獄事初非切已則正河之於黃億何必看作血讎期於必殺乃已初檢之書以被告覆檢之塡以干犯亦可見疑晦難斷之意而然復讎之遺言厥子誦傳被打之眞境其妻歷陳此所以正河之終歸元犯先打後打兩日所受無非猛毒下手之重雖以被打者亦難自知則黃億之死未必專由於正河欲執元犯實無十分明證以正河斷定元犯恐非審克之義李東和女息阿只獄事前道臣李亨元雖已酌決此獄事端旣由於李女之死獄案一體附錄○縊死女李阿只原獄案初檢官金海前府使李身敬檢狀實因以自縊懸錄覆檢官昌原前府使趙宅鎭檢狀實因以自縊致死懸錄屍親李東和招辭以爲渠第二女年今二十二歲與密陽人議婚擇吉矣一日女息持溺盆出柴扉外則隣居總爾黃達龍忽地扶執奪去頭邊唐綺其後達龍來到故渠詰責且索唐綺則達龍曰某日汝往邑內時吾入內房與汝女同宿吾卽汝之壻也密陽則卽爲退婚可也其父黃億亦爲來言曰此事不必騷擾順經婚事則好矣云渠餘憤未解責以送之入于家內言其忿憤之由則女曰若未推唐綺則我將不食而死渠亦曰旣被陋名生亦何爲卽爲出來忽有內房哭聲故急往見之則女兒已自縊而死口鼻無呼吸之氣喉項下只有一脈生氣故以眞油童便灌口救療竟至殞命所縊之索卽熟麻籠索繫之於籠架竹其高幾近一丈渠不勝憤冤結縛黃億夫妻及達龍云被告黃達龍招辭以爲渠年二十五歲家貧未娶與東和作隣居生東和有二十餘歲未筓女息渠母言于渠曰吾家貧寒若娶於東和女息則庶或爲相依之道而彼已定婚於密陽汝若得處女之標物則當有竗理矣渠本拙㤼未能生意渠母責之以庸劣不計死生往東和家則處女持溺盆出外奪取其編髮唐綺來告渠母母曰旣得此標惹出節拍然後事可諧矣以某日汝與處女有一宿之緣往言于東和家以觀動靜云渠更往東和家則東和憤怒詰責仍爲拂入內庭心中料量之言未及出口而還及至東和女息縊死渠父被縛逢打滿身受傷不勝憤痛往東和家將欲詰問又被結縛無數毆打云丁巳七月二十七日前道臣李亨元發關黃達龍以強奸未成律杖一百流三千里定配道內丹城縣○新寧囚官婢松節推撲官婢占丹卽日致死事初檢官新寧前縣監南正和檢狀實因以內損致死懸錄覆檢官義興前縣監李鎭熙檢狀實因以被撲內損致死懸錄屍親張汗永招辭以爲渠妻占丹以入番食母入往官廚至暮不來故尋訪次至于官衙則占丹見渠言曰松節同生唜郞與吾女分梅種種言詰不得相容事甚切痛吾今往問厥由於其兄松節仍出官門適逢松節以分梅唜郞等事彼此爭詰占丹先執松節之衣裳則松節之裳端乍裂松節亦取占丹之赤衫幾盡裂破占丹愈怒因抱松節兩相反沛占丹仰臥於松節之下松節仆伏於占丹之上占丹更爲起坐扶抱松節之脚大聲怒言曰斯速打殺云則松節更推占丹仆地以拳三次毆打口鼻一次毆打胸膛占丹昏昏不言少無呼吸故以童便淸心丸等物多般灌口一不下咽仍爲致命終日如常之人霎時之間至於此者全出於松節之手犯云被告官婢松節招辭以爲分梅母女每每侵辱唜郞故不能無憾於中一欲往問出向分梅家之際逢其母占丹於官門外則反以悖說無數喝辱其夫汗永挽止則占丹之詬辱去益甚焉渠亦不勝憤鬱執其所着赤衫則以其經年久物隨手破裂占丹益加發怒扶抱渠仰沛於路中渠以七朔孕婦被其扶執神昏氣縮避坐於其傍汗永見此擧措謂占丹曰傍觀諸人云汝醉酒斯速還家爲好抱而扶坐則占丹垂頭散脚狀如傾椅汗永憤言曰此女速死可也以手推擠則占丹仆地而血流口鼻渠則本無手犯之事云屍親張汗永同推招辭以爲占丹頹倒之時以手提起則占丹坐不定身口無所言酒臭狼藉故責其酗酒而拂手則占丹又爲顚倒占丹常時酒量過於丈夫伊日又爲多飮大抵兩女相爭不過言詰常時詼諧不過如是渠之手擠不過携手勸歸之意初不慮其死生而變出邂逅若有一毫近似於殺死則其在夫婦之情豈不欲報讎云此獄則脊背傷痕旣著撲地昏窒證招俱備俄者應役之婢忽地致命於推擠之後則死由於擠擠由於松節松節當爲償命松節與占丹自是同伴當初爭端不過微事兩女轉鬪互相顚踣占丹醉而松節不醉松節有娠而占丹無病孕婦則畢竟全胎醉女則遽爾殞命者極涉疑怪挽執仰臥松節在上則占丹之被壓卽渠自取抱脚請殺光景危怖則松節之擠斥亶在解紛而屍身仰合旣無速死之痕口鼻流血不過被傷之輕症則內損實因非但終欠明的松節之擠也猶能須人起坐汗永之推也遽致一縷殞絶其死也未必專在於松節酗酒惹鬧強挽不聽則其夫之一次推擠亦不是異事此不足爲汗永之罪女人孱力決無猛推毒撲之理起鬧之端亦非深怒切怨之事而死在當下未得拳踢之證揆以情法實多疑晦之端獄體至重不敢遽議惟輕之典恭竢處分○刑曹啓言金海金正河獄事細閱文案參考屍帳器仗則木石交加痕損則臂脚俱折其所致命明是被打第兩日牢縛七人竝打緊歇難分首從靡定所以初覆檢狀不得不歸重於屍親之招正河爲元犯矣雖然想其光景參以事理毒杖怒拳左右迭發皮拆骨碎殆無完膚當此之際打之者必不知撞着於何處受打者亦必不知被傷於何人黃哥之平日行惡爲隣里之所共切齒而況于犯諸人無非李女叔姪兄弟則以其雪冤之心下手逞毒必當倍加於正河所謂正河客憤所使不過爲査家地耳其所踢打豈欲必殺而後已覆檢官置諸干犯儘有難愼之意兩道臣之付之惟輕俱得審克之體臣等別無他見請上裁李阿只獄事前道臣旣已酌決今無可論新寧官婢松節獄事始因微細之事終至爭鬨之境而原其情則豈欲相戕執其跡則亦非故殺松節有身之弱質也占丹無病之醉女也方其滾鬪之時一在上而一在下無病者死有身者不死其死其生特幸不幸耳大抵斷獄之法惟在於實因與私證而汗永其夫也終始在傍目見鬪鬨若明知其妻之死由於松節則夫婦間復讎之心宜倍他人觀其所供始則曰責其酗酒解挽一擠末乃以變出邂逅初不近似於殺死丁寧爲說脊背傷痕雖云要害同班諸人只見手打口鼻拳毆胸膛而已云爾則今此痕損似由於翻轉之際石角巧値於壓臥故也初覆檢狀中以此起疑儘有意見松節之爲元犯終未知其端的當此審克之日合置傳輕之典請上裁敎以兩囚等道狀旣置稟秩卿等亦云當宥卽爲決放事分付
정조 23년 · 강
左捕廳以本廳降定軍士李春燁放送啓
정조 23년 · 목
該廳啓言謹依口傳下敎本廳降定軍士武藝別監李春燁放送矣
정조 23년 · 강
遞承旨徐英輔以沈象奎代之前望也
정조 23년 · 목
敎曰以今年慶祝之心設科取人以餙識慶之下誠固當然而以順志之意或涉張大姑且趦趄明日試製卽日次講之以講爲製只取一人是豈兼爲慶此日之道乎當取二人以此預令諸生知悉日熱如此明政殿東西月廊使之應試而試官則亦當分考時原任大臣閣臣文衡文任入直玉堂參班抄啓文臣爲之待題下試官與諸生殿庭行禮後入侍便殿科次事分付
정조 23년 · 강
遞藝文提學丁範祖以李秉鼎代之前望也
정조 23년 · 목
敎曰在外文任許遞前望單子入之待下批牌招察任
정조 23년 · 강
敍抄啓文臣金近淳趙萬元金履載洪奭周金啓溫等
정조 23년 · 목
敎曰抄啓文臣中罷削人員竝蕩滌敍用
정조 23년 · 강
命抄啓文臣更試連三次居首趙萬元四品職除授三次優等比較居首姜浚欽六品職除授
정조 23년 · 목
內閣啓言抄啓文臣更試賦連三次居首趙萬元四品職除授詩三次優等同劃比較居首姜浚欽六品職除授事榜目書下矣請令政院依例捧傳旨允之
정조 23년 · 강
召見時原任大臣閣臣及整理儀軌堂上于便殿左議政李秉模判府事沈煥之右議政李時秀檢校提學鄭民始原任直提學徐鼎修徐龍輔鄭大容直提學李晩秀原任直閣金勉柱南公轍徐榮輔金祖淳檢校直閣沈象奎金近淳檢校待敎李存秀整理堂上徐有隣趙心泰徐有大
정조 23년 · 강
行儒生試製于明政殿科次于便殿命居首賦三上進士曺錫正三中生員李顯相直赴殿試之次以下直赴會試給分
정조 23년 · 목
敎曰儒生入門試官以下整齊後試所進去承旨一員入侍受御題出至殿庭懸題○以兕觥爲賦題試儒生于明政殿月廊收券入啓入門三百五十二人收券三百三十八張科次訖敎曰試製居首賦三上進士曺錫正三中生員李顯相直赴殿試之次草三中生員尹命炫直赴會試三下進士玄承祚沈榮鎭生員金命淵各給二分草三下生員朴宗大進士任希季各給一分次上生員李勉重進士曺錫倫兪伯煥幼學李敎信進士鄭信龜李鋐李敬信生員李光鉉各給半分
정조 23년 · 강
召見入格儒生于便殿
정조 23년 · 강
命明日都政時開門開東後爲之
정조 23년 · 목
敎曰明日都政時開門開東後爲之日熱如此望筒連續書入事預爲分付兩銓
정조 23년 · 강
諸承旨持公事入侍于誠正閣召見吏曹判書金文淳兵曹判書李在學
정조 23년 · 강
江原監司南公轍上疏請歷省先壠賜批許之
정조 23년 · 강
承旨沈象奎疏陳應避之嫌辭職賜批許遞
정조 23년 · 목
疏略曰臣於日前除拜見職猥陳應避之嫌卽蒙遞解之漆又於大昨伏奉恩除臣之處議與前無異伏乞亟賜遞改
정조 23년 · 강
遞承旨金翰東以李益運李日運爲承旨尋遞益運日運及承旨李冕膺以李晩秀李義弼金祖淳代之竝前望也
정조 23년 · 목
翰東不爲仕進政院請牌許遞命入前望以益運日運批下尋敎曰在外承旨許遞前望單子入之以義弼批下又敎曰左承旨情勢宜令一伸與不爲仕進都承旨許遞前望單子入之以晩秀祖淳批下
정조 23년 · 강
命敦寧直長窠依法典減下
정조 23년 · 목
吏曹判書金文淳啓言敦寧直長洪赫今已仕滿陞六矣直長本窠乃是法典權減之窠請還爲減下從之
정조 23년 · 강
命雲觀監生李鼎德單付加設知事
정조 23년 · 목
兵曹判書李在學啓言觀象監提調鄭民始以本監監生李鼎德合施實職事筵稟蒙允矣李鼎德旣是資憲當以知事擬入而二品正職事體不輕比諸同僉知亦有別焉勿以三望擬入而加設單付恐爲合宜從之
정조 23년 · 강
行都政吏曹判書金文淳參議李魯春兵曹判書李在學參判朴基正參議朴奎淳參知閔昌爀進
정조 23년 · 목
敎曰守令初仕擇擬中朝人忠臣軍功子孫松都西北人調用道啓繡啓純褒守令等亦爲拔例收用事分付兩銓○吏批以姜世靖爲懷德縣監朴基豊爲會寧府使安橚爲寧邊府使鄭信達爲慶興府使李馨秀爲穩城府使尹相重爲碧潼郡守李邦運爲龍川府使○因龍川府使望筒敎以蘇弊前雖滿瓜勿爲差代事官案懸註名以守令再昨年以後五易其倅云除非不可不罷逐之罪道臣亦必留意待蘇弊狀聞然後當差代此意令廟堂行會○以李秉道爲端川府使南漢喆爲定平府使申大益爲巨濟府使具興遠爲機張縣監韓啓重爲安義縣監崔奎晶爲鎭岑縣監李師漢爲井邑縣監鄭繼忠爲洪原縣監尹益烈爲殷山縣監柳弘源爲鎭川縣監徐有聞金熙周爲校理尹命烈爲修撰南履翼爲掌令尹在陽爲持平李秉烈新通趙萬元爲襄陽府使○因軍威縣監望筒敎以三司中擬入○以朴吉源爲軍威縣監金憲柱爲明川府使權載大爲靑山縣監李迪爲漆谷府使洪後榮爲長淵縣監後榮添書也○敎曰長淵縣監洪後榮長連縣監沈達漢相換幷令除朝辭赴任○吏批以長淵係是堂上窠而沈達漢乃是堂下侍從何以爲之啓稟敎以係是特敎相換則政格何論乎金基厚之近例姑無論雖七品實注書有特敎則何可不爲乎此草記置之○兵批啓言五衛將黃海龍慶熙宮衛將崔聖起申六淵俱以病難供職呈狀乞遞五衛將白東運前任全州營將尹相重前任淸州營將李時菡前任平安中軍忠壯將張宅基前任三陟營將俱在任所本廳番次苟簡請竝改差允之敎以尹相重白東運仍任營將仍用邊地履歷滿瓜前勿遷其前若或中下竝與履歷勿施此後如此之類皆用此例事分付吏曹○敎曰向以呼唱事勘罪引儀分揀○敎曰陞降草記欲爲措辭下敎而未果雖欠剛斷者降考而柔懦雖欠者勿論吏曹堂上事駭然甚矣況邊門尙嚴之地乎柔懦者改差其代三司中擇擬敎曰資歷太淺者惟許��而所爲果何如乎未赴任寧邊府使改差今日政擬入○敎曰近來守令無得輕易遷轉雖不可不陞遷之窠堇爲準朔者不可遽議則吏兵批望筒難免不審政官竝推考○以徐瀅修爲寧邊府使添書也李昌熙爲泰仁縣監鄭宅東爲鏡城判官鄭聖鵠爲碧潼郡守蔡潤銓爲昆陽郡守李在學爲冬至正使李翊模爲副使具得魯爲書狀官高廷憲爲鍾城府使○敎曰水原尹宅烈承傳豈可許久仍置者順康園守奉官李惟采權付司果待窠卽擬實職武兼尹勉鎭總卽見窠亦爲擬入待守令窠亦卽擬入事分付○敎曰今政中庶全不疏通察訪瓜近人作窠一二窠差送事分付○敎曰山林外在外臺諫許遞與未差之代今日政差代又敎曰未肅拜臺諫許遞今政差代以趙得永爲副校理朴思弼爲定山縣監閔台爀爲吏曹參判黃載鼎爲順陵參奉李希延爲恭陵參奉金熙臣爲懿陵參奉洪履黿爲莊陵參奉成時柱爲東部都事具駿遠朴昌壽爲禮賓參奉南陽進爲和陵參奉尹宅烈爲順康園守奉官希延以下竝初仕也鄭景祚爲執義鄭澣爲掌令李垿任㸁爲持平㸁及嚴思彦尹行逵新通敎曰今聞政廳微稟仕滿參奉未及序陞者有一窠云爲先付軍職待窠陞擬其代參奉差代事分付兵批以金履載爲北評事邊得讓爲知事李尙度閔台爀爲副總管金樂淳爲廣州中軍申大觀爲黃海水使○因平安中軍望筒敎以雖是虞候資歷及朔數太淺以久屈與可合人中擬入○兵批啓言平安中軍以黃海兵虞候呂文永首擬未蒙點下之前其代次次擬入至於受點臣之矇然顚錯惶恐俟勘而黃海兵虞候柳光命武兼許浣望筒請竝勿施允之○以李宜秀爲三陟營將趙恩錫爲大丘營將李尙烈爲平安中軍金益淳爲咸鏡中軍宜秀以下竝新資也元永駿李思秀爲宣傳官朴基泰申在恒李文植爲武兼李吉會李最爀張拱翼金仁燮張鶴齡爲部將李枝雲吳繼喆卞鍾翕爲守門將姜敬煥爲東道參軍李鎭遠爲舊乫坡知權管永駭以下竝初仕也
정조 23년 · 강
命新除授守令皆令明日待令
정조 23년 · 강
特補別兼春秋洪樂游結城縣監徐有聞古城僉使
정조 23년 · 목
敎曰雖非別兼古則司諫院司憲府各有兼春秋持硏登筵格例卽然名以別兼者謂有臺銜以在家爲應然之格例固陋甚矣不可無飭別兼春秋掌令洪樂游高山里僉使除授別兼春秋掌令徐有聞古城僉使除授當日辭朝時任僉使中遞付窠宣傳官備郞中單付待闕陞實尋敎曰今聞年前亦以關西邊將下去云然則太偏別兼洪樂游外補高山里改以結城縣監時任縣監遞付京職
정조 23년 · 강
遞承旨李義弼以兪岳柱代之前望也
정조 23년 · 목
敎曰出牌未肅拜承旨許遞前望單子入之近於前望名下書籤者多今番前單入之時可祛其籤者一幷祛之然後入之待下批牌招察任
정조 23년 · 강
命以承旨前望付籤事問啓于吏曹判書金文淳參議李魯春
정조 23년 · 목
敎曰承旨前望之容私取捨可謂近來事無不有長銓三銓之自來未聞有剛果之操者飭敎之下猶尙如此亦可謂時事可知兼以當暑行政酬應極苦僅畢於午前而近見承旨前望之書入停望之式纔禁拔望之法復出所謂名下之籤無益於激揚徒見其混雜則但當各別盡心擧行而其所書入萬萬駭然欲見前見之島而作此無嚴之擧乎爲先星火問啓雖以政廳承旨言之若知一分懲畏之道則目見銓堂之擧豈可循例捧入乎○政院啓言問啓事命下矣問于行吏曹判書金文淳參議李魯春處則以爲臣等愚迷顚錯全昧飭禁徒知隄防之爲重罔念誨責之截嚴前望祛籤之際不免或存或祛自犯慢命之科嚴敎之下萬萬震懍恭俟鈇鉞之誅云矣敎以今旣妥帖使之退去
정조 23년 · 목
因兵曹文臣朔試射試官望筒敎以日熱如此置之
정조 23년 · 강
分揀武臣堂上祿試射未滿四中人車道吉等
정조 23년 · 목
武臣堂上祿試射試所以嘉義車道吉折衝徐鎭衡吳命源俱未滿四中啓請依承傳罷職敎以今番則分揀
정조 23년 · 강
慈宮誕辰命以自內進表裏磨鍊
정조 23년 · 목
禮曹以誕辰陳賀節目啓敎以旣承慈敎當順慈意今年亦以自內進表裏磨鍊
정조 23년 · 목
兼左諭善徐龍輔入見如儀僚屬宋時淵隨入講說見講學廳日記
정조 23년 · 강
點下吏兵批歲抄
정조 23년 · 목
前參議尹行元執義沈奎魯修撰朴吉源韓用鐸朴鍾淳校理徐有聞司諫鄭景祚府使吳載徽李郁延李尙說郡守曺學臣申善應宋綸源安㢞縣令吳在鎭縣監權思浩韓復衍金忠國金載華學錄崔仁簡主簿金成九直長尹熤敎官李在咸敍用前左通禮李尙友給牒敍用前府使崔守魯李儒慶正言李瑞朝趙秀民令文粲圭給牒前贊者申大有謁者李石求監察許栮引儀李義勝假注書李允謙蕩滌敍用前府使崔孝達尹養儉李身敬尹恒儉尹㬘郡守金鍾翕李聖龜趙台鎭金命淳縣令金健柱鄭在中柳河喆金喆淳縣監李宗祥李龜錫金孝秀李元圭權坪朴大良李寅采申在德鄭杆宋益鼎假注書李運恒李致祜令洪宗涉察訪金樂祖參奉元有朋減一等前捕將趙心泰同知申潤國僉知柳得恭巡將白東遠萬戶康鵬來金正大崔大雄別將金麗晃權管吳一元敍用前把總鄭彦衡守門將呂喆永僉使皮聖麟蕩滌敍用前兵使李殷福僉使李��福宣傳官具毅和萬戶金鼎贊安處謙減一等仍敎曰吏兵曹歲抄點下者依例捧傳旨
정조 23년 · 강
推吏曹判書洪良浩
정조 23년 · 목
政院啓言卽見吏曹歲抄單子啓下者前參奉元有朋罪目中判付謄書處有三字落漏一字誤書當該吏曹堂上不可無警請推考允之
정조 23년 · 강
遞副應敎尹序東校理趙得永副校理朴崙壽以韓用鐸沈奎魯金銑代之前望也
정조 23년 · 목
敎曰玉堂在外及未肅拜人許遞與未差之代前望單子入之待下批牌招察任
정조 23년 · 강
嶺南暗行御史金羲淳復命進書啓別單
정조 23년 · 강
召見嶺南暗行御史金羲淳于誠正閣
정조 23년 · 강
推吏曹參判李書九仍命繡單分下廟堂及該曹書啓令銓官稟處
정조 23년 · 목
政院啓言慶尙道暗行御史書啓吏兵曹堂上入來回啓事命下矣行吏曹判書洪良浩謂有身病不爲入來參判李書九以次堂例不得回啓云何以爲之乎敎以今聞承宣言判堂實病勢難入來云大於此之回啓亞堂替行卽是應行事也何敢若是逡巡致煩酬應乎吏曹參判李書九推考使之入來回啓近來繡啓之必命大臣備堂銓官入侍回啓卽重民事之意而今之人看作不易之典今番則別單分下廟堂及該曹書啓直請下攸司稟處守令外依近例令銓官稟處
정조 23년 · 강
以鄭尙愚爲吏曹參議前望也
정조 23년 · 강
命慶尙監司申耆漆谷府使金光運大丘判官洪景斗龍宮縣監金獻祚迎日縣監李弘達奉化縣監蔡弘直昌寧縣監李田秀推考善山府使朴命燮玄風縣監張錫胤興海前郡守鄭致愚陞敍長水察訪李光斗松羅察訪李功懋待準爪內移軍威縣監具得魯上弦弓賜給
정조 23년 · 목
吏曹啓言伏見慶尙道暗行御史金羲淳書啓則慶山縣令金仁柱永川前郡守李秉淳比安縣監鄭時養聞慶縣監宋倫載新寧前縣監南正和等罪狀繡啓旣請令攸司稟處今無可諭漆谷府使金光運以人固柔善政欠綜察種租之不得移轉而民有失農之歎稅米之不能信令而吏售添價之奸爲辭其憒劣不堪任之狀有難仍置罷黜大丘判官洪景斗以饋賑之日莫察外倉之闕粥抄戶之際間多無籍之向隅合施譴責之典爲辭龍宮縣監金獻祚以房嬖之馱送吏錢之假貸不無瑣細之謗爲辭兩邑守令賑事之不勤官政之多疵不可以略有褒語竝爲曲恕令該府拿問處之迎日縣監李弘達以以鹽代醬有違賑法爲辭奉化縣監蔡弘直以倉吏作奸頗欠束濕爲辭昌寧縣監李田秀以堤堰之疏濬或疏爲辭竝推考監司申耆以鍊達之規循常做去勤勵之政方便應接第玆一二邑不法之容置焉可無不察之責爲辭道臣體重而繡啓旣以失於刺擧爲咎推考其餘守令察訪等旣無優異之績亦無顯著之疵竝姑置之書啓中漆谷府使金光運之運字書以遇字大是不審當該御史金羲淳請從重推考允之敎以漆谷倅金光運入於擇差秩云矣反登繡啓固可駭也見其人甚老鍊爲先推考更觀來頭大丘龍宮兩倅拿處事捧供還任之間課農曠務爲先推考慶山等倅今番以直下攸司之致不入於罷拿中無異已遞之官其中在任者改差今政另擇待下批明日給馬下送善山府使朴命變之聲績玄風縣監張錫胤之綜約俱甚可嘉前豈不諭乎出自侍從者必多善治比諸蔭倅誰之不若竝陞敍已陞敍者準職興海郡守鄭致愚旣得不愛錢之褒斯過半矣待見職準瓜陞敍名雖郵官驛屬亦民治有廉聲宜示嘉奬李光斗李功懋待準瓜依連上守令例內移軍威縣監具得魯之爲治不負特補內下上弦弓一張賜給
정조 23년 · 강
命慶州前營將金魯岳趙��拿勘大丘營將金處純拿處
정조 23년 · 목
兵曹啓言伏見慶尙道暗行御史金羲淳書啓則慶州前營將金魯岳趙��稱貸民錢仍爲不報者金魯岳則三百兩而稱以補賑趙��則六百兩而官民假貸有駭聽聞竝令道臣照數推給俾懲後弊爲辭毋論補賑與私用稱貸民錢已是蔑法而遞歸旣久尙不報償者尤萬萬駭然竝令該府拿問嚴勘其所貸之錢亦依繡啓申飭該道道臣以爲卽卽推給之地大丘營將金處純詗盜頗勤雖著剛明之譽戢校不嚴間多侵擾之患爲辭詗盜之政雖云頗勤戢校之際有此不飭令該府拿問處之其餘中軍營將別將等別無表異之績亦無顯著之疵尙州前營將李烷方在拿來中請竝置之允之
정조 23년 · 강
命嶺南錢還單代立本等弊一竝釐正山沿穀簿裒益之政隨其邑情擧行聞慶火稅濫徵者査減驛弊及咸安築堤事竝令嚴飭
정조 23년 · 목
備邊司啓言卽見慶尙道暗行御史金羲淳別單則其一賑政一事以其尤甚之次之別雖有公賑私賑之異皆當以公穀會減而特以之次之故名以私賑乃以營邑之自備一體登聞苟是自備何必登聞乎繼自今私賑之自備名色使不得登聞之次之亦當設賑處竝依公賑例會減事也道臣請賑朝廷許賑則孰非公賑而特以其間或有不煩公穀自邑專當者故所以有私賑之名而此非公家責之以私賑則自備之多少有無亦不足問而第此自備名色之使不得登聞云者恐亦有違於古之賑規雖以該道二去壬子之賑雄邑守令至有萬石自備者去此名色則飢口穀數何以磨準又欲竝與飢口而不爲登聞則安有萬石之賑而不聞於朝廷者乎此本非眩於擧行之事一遵古規以某某邑設賑某某邑觀勢救急之意枚擧於開賑狀啓及夫穀簿磨勘之時公穀與自備之數循例開錄則自備多者自歸於公賑中私濟之邑也前以此意行會諸道可以按行不必別立新規其一還弊錢還單代立本此三條嚴加禁斷事也錢還單代立本法禁何等至嚴而一有按廉輒有此登聞揆以紀綱寧不寒心以本道言之統營六千石移貿之外無論某衙門元無以錢作穀之事所謂錢還也之本也何以憑藉而若是無憚乎過去繡行之所聞見者道臣決無不聞之理第更嚴飭竝與單代而一竝釐正使之大則狀聞論以當律小則考察嚴其警責至於穀簿之山積沿枵近來營穀之無得擅換衙門自有令甲各其所在當年耗條之外雖欲多數作錢恐無其路向以此事査問湖西此亦關問其委折向後裒益之政隨其邑情登聞擧行之意分付其一聞慶縣火田査減白徵之稅釐正虛錄之案他邑之似此等處一體釐正事也其一禁松植木事也聞慶火稅之濫捧聞極可駭向因農務覆啓批旨以二十五日耕作一結之法一遵通編施行之意行會諸道先從已現發之聞慶痛加釐正舊總幾許新總幾許待秋成報本司俾有蘇捄之實效禁養一事洞各作契民自爲禁之意有所往復於該道待其停當後施行其一近來位田多歸於禾利之賣亦或有班戶之勒買而所約猶不準給故驛人以此凋殘如當立馬勢必收斂且納馬之際該色點退徵索過多亦有混入於簽丁者此實爲難支之弊位田禁賣軍丁勿侵金石至嚴申加嚴飭事也位田買賣雖是法禁驛民之禁賣決是行不得之事惟是買者之無價還退最爲禁止之術此乃制法之微意而守令各私其民竝與分半而不許甚至流來驛屬無難簽丁大抵邑驛之爭直多在驛曲全在邑此必道臣扶驛抑邑念玆在玆然後各驛始可支保納馬點退之弊雖曰郵官之罪糾效之政亦在道臣竝以此意嚴飭其一牛禁沿路一二邑外皆不免犯禁事也才因湖西御史書啓曉飭諸道姑爲置之其一列邑疏堤莫不着意而咸安二樹亭新築堤水源甚少堤築不廣事也咸安新築之名實不副該倅之事固已可駭道臣之不能循名責實亦極未安從重推考委折使之報本司其一列邑所在鍮戶較諸齎去之尺不足皆爲一分新舊尺間以一爲準較正頒下事也向自本司一遵戶曹鍮尺頒之八道四都矣因江都所在鍮尺之少減分數於下送鍮尺諸道所頒者還爲收上此與過於分數似有間焉今姑置之其一寺奴婢之名作爲良丁收布一如他丁事也前已屢陳請亦姑置之允之
정조 23년 · 강
平安監司韓用龜狀罷中和府使徐敎修
정조 23년 · 목
狀啓以爲中和府使徐敎修還任之後退處私次廢却公務或稱親病或稱身病鎭日投單且聞本府兵符不卽推去云故申飭兼邑使之定鄕色齎傳矣該府使終不受佩仍卽還送云當初還官旣因特敎則今此求遞已極可駭且莫重兵符終不受佩委置鄕色之手者此與投符無異爲先罷黜其罪狀令攸司稟處
정조 23년 · 강
忠淸兵使鄭忠達狀罷洪州營將沈公燁
정조 23년 · 목
狀啓以爲洪州營將沈公燁初以生手間有細謗而鎭將亦係重任不可輕遞續加飭勉姑觀來效矣詗盜極疏去益懈慢差任頻數有駭瞻聆且以身病公務曠廢不得已罷黜
정조 23년 · 강
有政吏曹參判李書九兵曹判書金文淳進
정조 23년 · 목
以朴吉源爲修撰南履翼爲副修撰朴基成爲中和府使尹載伋爲慶山縣令徐興輔爲聞慶縣監李集玉爲比安縣監○因進賀兼謝恩正使望筒敎以往役何敢辭乎上護軍趙尙鎭爲正使○以朴基正爲副使韓致應爲書狀官具綱爲洪州營將
정조 23년 · 강
還收洪州前營將沈公燁加資
정조 23년 · 목
兵批啓言陞資拜營將者準瓜前以正職遞罷則還收資級載在法典矣洪州前營將沈公燁旣已罷黜所授加資依例還收
정조 23년 · 강
命華城整理穀依狀請加分
정조 23년 · 목
水原留守徐有隣狀啓以爲本府農形今番甘雨非不優渥而暵久土硬隨降隨吸堤洑引水之畓皆得添流原野廣斥之地姑未生水凡係容人力處使之極意移揷而麥事因旱失稔農糧在處難辦抄出繼乏在所不已至於根耕此時太種粒粒皆辛量宜助給亦合事宜整理穀留庫條中米三百石租三百石太一百石特許加分則臣當隨其緩急從長擧行計料安山龍仁始興振威果川五邑則移屬外營只在軍丁若無關於民事而軍是民也尋常軫念有異他邑而今番得雨之後秧役農量根耕種子之不得不仰資於官者亦多有之云令道臣就留庫中綽略俵助恐未知何如倂令廟堂稟旨分付敎以依狀請施行事回諭
정조 23년 · 강
狼川縣監安廷善疏陳邑弊賜批令廟堂稟處
정조 23년 · 목
疏略曰本縣以十室之邑衆瘼咸萃田制也軍政也稅納也弊到極處民邑俱困所謂田制關東之地山多野少土瘠民貧生利凋殘彼此同然若其未量之邑最多難支之弊而難支之中玆土爲甚前之元帳付田畓五百三十六結五十五負六束今爲實民結一百四十三結五十六負一束其餘三百九十二結九十九負五束爲各樣免稅與各年舊陳浦落而陳浦之數三分居二以今之地無遺利寧有是理而虛實相蒙發覺無人上以賦役不均下以殘獨偏苦末流之弊莫可收拾大抵甲子量案極其混淆之中又況年久束閣無由考據流來謬例間五年差出頭民收捧單子每當此時奸猾舞弄土着豪右田多而負小殘民下戶田少而負多雖以災政一事言之以其無踏驗之故未嘗有災實之別如當歉荒之時則執之以假令分之以混同旣無量案又不踏驗則百弊層生勢所必至如欲詳査其陳處改量之外更無他道而積痼之弊亦難猝乍間變通倘令今年量一里明年量一面漸次釐正徐圖矯捄則便於民而利於農豈云淺淺乎哉所謂軍政一境民戶都不過二千餘戶而若夫徵畓與身役之數則京而各營門上番軍及納番保人爲二百五十七名各司所納雜色保人及納番軍官爲三百二十二名外而巡營防營納番軍官爲四十六名鎭屬諸將官勸別武爲兵馬丁束伍軍爲五百六名三驛吏卒爲三百五十名官屬爲一百二十名其他藥漢保各色匠人校奴婢鰥寡孤獨病廢各樣應頉者爲四百九十名幼學爲名爲九百五十三人校生爲名爲八十人統計各樣名色恰爲三千一百五十餘名之多而今以二千餘戶之民當三千百餘名之役無告小民一室之內或有二三軍役如是而民安得息肩邑安得成樣而況他邑之軍額移一痼疾如瑞山來騎兵二名坡州來騎兵二名原州來騎兵一名橫城來步兵一名杆城來陞戶一名數雖零星弊則滋甚還送於各其邑紓一半分民力斷不可已也所謂稅納邑處沿江之故戶曹納稅大米五石田米四十石太三十五石宣惠廳納大同田米八十七石黃太十石零禁衛營納保田米三十八石御營廳納保太十一石每年船運上納而磨鍊捧上在於出賦之後正當方農之節窮春民間缻罌俱空催科日急鞭扑狼藉豐登之時尙患如此飢荒之年不言可想而至於保米之役一名所納竝元雜費合爲八斗零者以其納母之難一定保役逃散紛如里族之徵首尾相續當農撓民孰甚於是而況且峽江淺窄石灘種種惡石齒齒雖値水漲輒患臭載許多弊端有難毛擧從長矯革不容少緩而臣聞年前伊川安峽楊口等邑之船運爲弊處入於詢瘼之下皆以純錢代納云特施一視之澤則在民邑實爲大惠矣夫衣食不可廢一農桑俱係本業而峽土瘠薄樹木不茂若干蠶農全取山桑生計之蕭條衣食之苟簡未有如此土之甚者京營門之賀斫弓槊桑木便成一副定式年年斫伐不下於四五百株而如斫四五百株則加斫數爻殆近於二三百株然後除却擁腫屈曲擇其木理堅緻長短廣狹方可稱於分數云噫彼無知之民雖貪厚價苟活目前一年二年若此不已則來頭之弊將至於無桑而後已每年培植非曰不勤見今童濯在所當念弓槊木賀斫一款分付各軍門姑限數十年勿爲分定於本縣以爲長養取用之地焉批以疏陳皆有意見許令廟堂草記稟處
정조 23년 · 강
以李書九爲承旨前望也
정조 23년 · 강
以金宗友差議藥同參
정조 23년 · 목
內醫院啓言依下敎故議藥同參金守儉孫宗友議藥同參加差下請令該曹口傳付軍職冠帶常仕允之
정조 23년 · 목
饌品甑餠一器圓徑七寸五分高一尺二寸助岳一器圓徑六寸高一尺高物餠一器圓徑五寸高一尺水麪一器圓徑七寸五分深三寸五分浪花一器圓徑七寸五分深三寸五分浪花高茗一器圓徑四寸五分藥果茶食果共一器圓徑五寸高一尺二寸各色茶食一器圓徑四寸高一尺各色蓼花一器圓徑五寸高一尺各色唐糖一器圓徑三寸六分高七寸各色倭糖一器圓徑三寸六分高七寸砂糖橘餠金錢餠共一器圓徑四寸五分高八寸五分龍眼荔芰共一器圓徑四寸五分高七寸各色正果一器圓徑三寸六分高七寸生梨一器圓徑五寸高一尺楂果一器圓徑五寸高一尺蟠桃一器圓徑四寸高一尺紫桃柳黃共一器圓徑四寸五分高一尺西果一器圓徑七寸五分高一尺眞苽一器圓徑七寸五分高一尺玉蜀黍一器圓徑四寸七分高六寸黃栗大棗栢子共一器圓徑四寸高八寸生薑餠栗卵棗卵共一器圓徑三寸六分高八寸乾魚肉一器圓徑四寸五分高一尺各色煎油魚一器圓徑四寸五分高七寸魚菜一器圓徑三寸六分高七寸各色於音炙一器圓徑四寸五分高七寸水霜花一器圓徑五寸高五寸全鰒熟生鰒熟共一器圓徑四寸五分高六寸五分生鰒膾生蛤膾共一器圓徑四寸五分高六寸○以上鍮足錚盤牛足湯一器圓徑六寸五分高三寸五分槌鰒湯一器圓徑六寸高三寸五分羘熟一器圓徑六寸六分高三寸五分○以上鍮足盒乫非雜炙雉炙松茸共一器圓徑六寸○鍮足錚盤五味子膏一器福盆子膏一器㐙粥蟠桃水正果一器深三寸水麪五味子蜜水一器深三寸五分浪花醬湯一器深三寸五分○以上砂罇淸一器圓徑三寸深二寸醋醬一器圓徑三寸深二寸芥子一器圓徑三寸深二寸○以上鍮足盒以上四十二器
정조 23년 · 강
命以右議政李時秀爲整理儀軌廳總理大臣
정조 23년 · 강
召見整理總理大臣及諸堂于便殿
정조 23년 · 강
整理總理大臣以下施賞有差
정조 23년 · 목
整理總理大臣右議政李時秀粉紅雙紋綃一疋繡枕一部堂上水原留守徐有隣繡枕一部紗囊一部左參贊鄭民始粉紅雙紋綃一疋藍輕光紬一疋紗囊一部大護軍趙心泰繡枕一部紗囊一部禮曹判書徐龍輔粉紅細苧布一疋紗囊一部護軍徐有大繡枕一部紗囊一部都承旨李晩秀粉紅細苧布一疋紗囊一部右副承旨金祖淳粉紅細苧布一疋紗囊一部賜給○進饌所將官副護軍徐英輔內下大鹿皮一令監官前五衛將卞世義內下弓矢一部別付料金宗煥內下筒筒一部將校知彀官王道源呂鉉長敎鍊官金鎭喆成鳳文崔道興壯勇衛林福起黃麟景付料武士姜漢範各內下帿弓一張扇一柄整理所書吏李厚根尹仁桓各內下胡椒三升扇一柄木一疋加給木一疋金允文等十二人書寫韓命熙各內下胡椒三升扇一柄木一疋書員宋福耼庫直李珪祥各布一疋使令徐廷遇等三名文書直三松等三名各米二斗旗手金仁大等六名各木一疋熟手李春彬等九名各內下扇一柄木一疋米三斗李得春等十二名各內下扇一柄木一疋米二斗金重鼎等五名各內下扇一柄米二斗兒熟手金英喆等三名各內下扇一柄木一疋米二斗使喚軍毛眞等八名各米二斗兩廳下人各錢五兩別庫書吏▣翊運等二人庫直李錫禧等二人畿營句管營吏韓壽一各木一疋都房子張貴尙使令朴松得文書直允喆等二各私庫直成才使喚軍允同等十七名茶母十名各米二斗賜給以上米木錢竝令各該司施賞
정조 23년 · 강
召見江原監司南公轍及都政新除守令于熙政堂遞承旨李晩秀金祖淳以李集斗李魯春代之竝前望也
정조 23년 · 강
命洪原縣監鄭繼忠定山縣監朴思弼相換穩城府使李馨秀碧潼郡守鄭聖鵠相換
정조 23년 · 강
命寧邊府使徐瀅修當日辭朝
정조 23년 · 목
敎以使行當前灣尹交龜不可遲滯新除授寧邊府使當日辭朝
정조 23년 · 강
命三南守令給馬限以今都政
정조 23년 · 목
敎以三南守令旣有麥秋前給馬之命以今都政爲限
정조 23년 · 강
命司圃署供上西果限八日封進
정조 23년 · 목
禮曹啓言司圃署供上所封眞苽限十五日封進事曾有定式而封進之限已滿十五日請自明日停封允之敎以今番則西果限八日封進
정조 23년 · 강
遞執義鄭景祚掌令鄭澣持平李垿任㸁司諫李貞運獻納閔命爀正言尹涵南惠寬
정조 23년 · 목
景祚等違召敎以聞有情勢竝許遞政官待開門牌招開政
정조 23년 · 강
遞承旨金達淳以尹光顔代之前望也
정조 23년 · 목
敎曰左承旨許遞前望單子入之待下批牌招察任
정조 23년 · 강
命都政前除拜守令先令今日辭朝
정조 23년 · 강
領府事金憙縣道陳疏乞解藥院兼帶賜批許施
정조 23년 · 목
疏略曰臣於春初之叨是任也卽陳至切之懇幸蒙體諒之恩豈料此萬萬不敢當之命又下於夢寐之外乎責在保護爲任至重決非鄕里屛伏之蹤所敢晷刻虛帶者伏乞亟賜遞改批以伏暑此甚近益康勝兼管辭職事朝體所在難於每每越點也雖欲勉令上來以今炎程何以強策所請許施仍敎曰此批答下諭道臣遣地方官傳諭
정조 23년 · 강
副修撰朴鍾淳疏陳親病及情勢辭職賜例批
정조 23년 · 목
疏略曰臣於三司之職有自來情勢每承除拜之恩徒積逋慢之罪迺於日前玉署除命又及於臣區區私義至蒙日月之照燭仍又有入直之命第伏念合啓之隨參亦是館臣職分內事耳臣旣廢闕其職事乃反蹲冒於直次則跡涉苟且罪著癏曠又若館僚不備之日賓筵獨參之時莫重合辭緣臣姑停則臣雖滅死萬萬亦何以自贖也伏乞特遞臣所帶之職仍命選部勿復檢擬於三司之職
정조 23년 · 강
平安監司韓用龜以殿最啓本做錯上疏自劾賜批特推
정조 23년 · 목
疏略曰安州譯學崔益柱之身故在於三月而以臣營官案之未卽釐正認以在職混同題品於今番殿最之中及其封發之後始乃覺得驚悚之極直欲鑽地而不可得其何敢厭然自掩爲倖逭之計哉伏乞先治臣溺職之罪仍令該曹崔益柱勿施於褒貶啓本中批以事勢似然考績體重卿則推考
정조 23년 · 강
忠淸監司李泰永上疏辭職仍陳李存昌事賜批
정조 23년 · 목
疏略曰伏見邸報以臣之請釋罪人李存昌事至有承宣之啓儒臣之疏臣滿心慚恧無地措躬噫正學不明人心陷溺一種邪淫之說浸染畿湖俗習漸歸於誑惑倫常將至於斁敗潛隱未發者猶且嚴加鋤治現露就捕者豈或少施寬貸也哉道內之年久滯囚者惟是存昌及洪州之朴取得兩漢而取得則前月已爲徑斃存昌則昨秋以來頓發悔心故多歧詞察屢度訊問聽言觀貌眞有感化之狀盟心矢口絶無回戀之情而臣初猶持難不敢遽聞及承憫旱疏鬱之敎溯檢獄案審覈囚徒則彼存昌者投進原情血心呼訴孚感之意實是由中悔悟之辭足以動人日後狼心之不悛旣難逆覩目下鴞音之克變亦有可議且臣愚見竊以爲冥然頑然迷不知悟如取得者誅之殛之在法當然而渠旣悟而歸化願作聖世之平民則因其感悟卽加疏決非但是朝家信令之道庶或爲渠輩自新之路故率爾修啓仰請處分矣言議之地論劾峻發責之以不審斥之以疏率義則嚴於闢邪言實出於執法臣之不能斟量遽然陳請之罪益無所逃問備譴責猶屬末勘臣固受以爲罪愧服無已顧何敢張皇自列而只緣昏謬顚錯至速官箴卽此一擧尤可見不能事事到處僨誤之狀乞命攸司重勘臣罪批以革面而至於革心心與跡不忒者勝於向來崔必恭又況盟心矢口眞箇有悔懊底意云爾則依前下朝令具由狀聞事理卽然何可如彼深引卿其勿辭行公
정조 23년 · 강
以尹行元爲吏曹參議前望也
정조 23년 · 목
因政院吏曹參判閔台爀請牌啓辭允之敎以參議前望單子入之待下批一體牌招
정조 23년 · 강
吏曹參判閔台爀疏陳情勢辭職賜例批
정조 23년 · 목
疏略曰噫向來人言尙何言哉本事顚末略已仰暴於前疏今不敢架疊煩浼而抑臣罪臣自知之矣伊日處分寔出記舊之盛念則職忝攸司者斷當仰體德意按例奉行而事在忙遽不善審處致人詆斥終陷大戾苟究其實臣固自取第其遣辭峻嚴聲罪狼藉非比尋常之彈劾而卽是人臣之極罪也爲人臣而獲此罪名復敢淟涊於榮塗者臣未之聞也當時事實彼或未詳則臣不必索言而不然則可謂不諒之甚矣臣雖無狀亦具彝性豈不識義理之不可壞隄防之不可忽而爲人蹈藉遭此不韙之目言之者雖似容易聽之者不亦難乎今臣息補之方惟當剷跡斂影以謝人言而已雖於閑漫之職猶宜逡巡況其僨誤之地豈敢以一遞爲自安而唐突冒膺屢辱聖簡重招人譏也哉伏乞亟加鐫削仍令選部永刋銓望俾伸公議以靖私義
정조 23년 · 강
命鏡城判官鄭宅東襄陽府使趙萬元口傳相換
정조 23년 · 강
改差鍾城府使高廷憲以姜彝正代之口傳也
정조 23년 · 목
敎曰新除鍾城倅年限在近程道絶遠勢難強力赴任云該府使高廷憲改差聞於前伯之言此代擇差然後可以蘇捄令該曹口傳差出
정조 23년 · 강
遞吏曹參判閔台爀以李書九代之前望也
정조 23년 · 목
政院啓言吏曹參判閔台爀三牌不進推考傳旨及參議尹行元再牌不進罷職傳旨今方捧入參判所當更請牌招而係是一日四牌何以爲之敎以參判旣承疏批不可以四牌論更爲牌招台爀又違召敎以處義似然許遞前望單子入之待下批牌招察任以書九批下書九再違召敎以待開門牌招
정조 23년 · 강
放新溪縣定配罪人李得濟喬桐府定配罪人康壽甲
정조 23년 · 목
黃海監司曺允大以李得濟新溪縣到配馳啓敎以濫殺一款査啓旣脫空則用棍衙門之用棍差異於濫刑飭亦施矣放送○京畿監司徐鼎修以康壽甲喬桐府到配馳啓敎以特爲放送
정조 23년 · 강
刑曹以慈仁縣監姜彙鈺等緘推照律啓
정조 23년 · 목
該曹啓言因慈仁囚朴銀三獄事當該檢官發緘取招矣慈仁縣監姜彙鈺緘答以爲昏謬之罪無所自逃云請彙鈺杖八十收贖公罪敎以依此律施行功減一等又啓言因盈德囚金得孫獄事當該推官發緘取招矣寧海府使閔師宣緘答以爲昏謬之罪在所難免云靑松府使洪受浩緘答以爲悚懍之極無地自容云盈德縣令安命遠緘答以爲昏迷之罪有難自逃云請師宣等杖八十盈德前縣令李潞秀杖六十竝收贖公罪敎以依此律施行功議各減一等又啓言因鴻山囚李應駿等獄事該縣監發緘取招矣鴻山縣監申純緘答以爲惶隕震越罔知攸措云請純杖八十收贖公罪敎以依此律施行功減一等又啓言因珍山囚朴贊儀獄事當該檢官發緘取招矣錦山前郡守沈養之緘答以爲惶懍震越無地自容云請養之杖六十收贖公罪敎以依此律施行功減一等
정조 23년 · 강
進香使具敏和等以進香後離發形止馳啓
정조 23년 · 목
狀啓以爲五月十一日平明皇帝詣太廟行祭時因禮部知委臣等與書狀官曺錫中具黑團領祗送於午門外回鑾時又爲祗迎進香日子果以十三日允下前一日禮部以付箚來示使之進參故當日五鼓臣等率一行正官各具淺淡服由東長安門入詣觀德殿殯所少憩於殿前第二門外設幕處少頃皇弟十七王永璘自外而入問使臣方在何處仍與通官來到依幕之外要與相面路次接見旣出倉卒難於爲禮鞠躬而止十七王亦擧手若相揖然對通官問臣等官銜而去聞諸從人則以皇帝命來攝享事云卯正進香時至鴻臚寺官引臣等入詣拜位開正殿前門行禮如儀禮部奏准儀注一通別單謄上自正門至殿約爲數十步庭左右設祭品四十一卓又設酒甁二十一於小卓上竪一黃傘於酒卓之前燃盡龍燭於兩傍殿上正面左右設素帳而當中垂繡紋黃幄黃幄左傍另設小椅子鋪以黃袱安金色位牌中有字形遠不可記前設黃案於檻外排爐盒之屬讀祭文焚香皆於其下燎床則設於殿之大門外十餘步之地置苧紬及萬卷紙錢覆以黃袱床之圍恰爲十三四把而其積之高亦不下二丈前設香卓酒樽禮纔畢讀祭文官奉祭文從殿內出郞中二人撤盡龍燭前導而行十七王以下哭而隨之令臣等踵其後至燎所置祭文及盡燭於燎床上禮部尙書德明跪而奠爵起而叩頭如是者三仍擧火於燎床煙焰漲空移時不止見禮部尙書紀均及侍郞多永武相顧掩抑涕淚滂滂十七王將入闕復命向臣等動容爲別乘轎而去臣等亦退歸館所卽自光祿寺輸送餕餘四卓於臣等每卓數十器盛以乾餠雜糖羊脚諸種及我國所進果品而四卓皆同旣經進香則臣等離發似在不多日內而以十九日夏至皇帝親詣地壇行祭領賞奏本以壇享齋戒不得題奏云及至其日臣等因禮部知委具黑團領率正官趁曉祗送於東華門外罷祭翌日禮部修呈賞本而自內閣繼謄轉至軍機處二十一日始爲入奏二十三日以知道准下以二十八日領賞之意來示付箚奏本准下之後又經內閣軍機始爲知委於賞物進排之各衙門故領賞日子如是遲滯云二十七日皇帝詣觀德殿殯所臣等又因禮部知委以無胸褙黑團領趁還宮時祗迎於神武門外皇帝衣縞素乘黃屋步輦自北上門還及至臣等祗迎處轉身出見曰儞們歸國告以問安之意仍從神武門還內臣等遂歸館所太上皇帝移殯吉日以九月初二日選擇已爲奏準葬禮日子則以九月十五日爲定云而尙無文跡未知其的實故祗迎時問於押班禮部侍郞多永武則答云文跡雖未及出便是完定之日云二十八日早朝臣等率一行正官詣午門門外設黃案安頒諡詔書鴻臚寺官贊唱三跪九叩頭禮部官引臣等行禮禮部尙書紀均跪授詔書仍頒賞物又行三跪九叩頭禮卽爲退出上下馬宴則依回還冬至使行時例不爲設行回咨文十三度自禮部成送詔書印本前已封上故只順付咨文別單謄上臣等一行當日午後卽爲離發六月初六日朝出山海關修此狀啓逢授於一行中義州將校安貴業處俾自彎府轉達○進香儀注禮部爲奏聞事朝鮮國差來使臣具敏和等恭詣高宗純皇帝几筵前進香據欽天監擇得五月十三日行禮是日高宗純皇帝法駕鹵簿全設工部設幕于觀德殿二門外之西置奠几陳燎床于燎所設祭文案于殯宮西檐下讀祝官恭捧繙譯淸字朝鮮國祭文設于案王以下奉恩將軍以上民公侯伯以下滿漢文武四品官以上齊集按翼序立朝鮮使臣等戴官帽穿素服束角帶鴻臚寺官引立于右翼之末內務府官陳祭品點朝鮮所進香燭鴻臚寺官引朝鮮使臣等至儀仗之南北向立鳴贊官贊行三跪九叩頭禮畢退立原班衆咸擧哀俟進饌畢讀祝官詣黃案前奉祭文至檻外正中向上立內務府官進奠几于階下正中派出祭酒大臣至奠几前向上立鴻臚寺官引朝鮮使臣等仍于行禮處北向立讀祝官跪禮部堂官二員跪展祭文祭酒大臣竝齊集之王公官員及朝鮮使臣等俱跪哀暫止讀祝官讀祭文畢復陳于黃案上擧哀如初祭酒大臣祭酒三爵每祭行一叩禮衆皆隨行禮朝鮮使臣等亦皆隨行禮畢興鴻臚寺官贊朝鮮使臣等復行二跪六叩頭禮退立原班俟徹饌畢讀祝官奉祝文出送燎所哀止鴻臚寺官引朝鮮使臣等出衆皆出爲此謹具奏聞
정조 23년 · 강
行次對于熙政堂召見下直守令穩城府使鄭聖鵠明川府使金憲柱洪原縣監朴思弼定山縣監鄭繼忠機張縣監具興遠
정조 23년 · 목
敎曰籌坐旣來會後日次次對進定於今日○左議政李秉模曰再昨進饌之禮順成志物之養克備慈候益康聖孝深光臣民慶幸曷有其極予曰以予祝慶之心豈不欲盡誠盡禮而惟其順志之念每先於飾喜之心故不得不仰體謙挹之德人之恒言必曰喜懼云而予心則懼邊嘗多於喜邊矣自乙卯華城進饌時設置整理所擧行乙卯以後每當慶辰雖一杯酒不煩有司亦自本所辦備少伸予小子祝岡之心故今番亦依昨年例進饌矣惟是慈候一樣康旺至於眼聰與精神則殆非予所能仰逮常時如經史中句語及故事予所未能盡知者間多有仰質之事如近日劇暑閱覽冊子至夜不輟又於燈下手書百餘張冊子猗歟精力之如是漸勝卽予方寸中私竊喜幸者今見卿等說此喜幸之心矣秉模曰慈候之若是康旺誠莫大之慶矣予曰畿邑農形近果何如云耶秉模曰向來雨澤普洽之後在在有豐登之望而近日熱陽連曝故間或有望雨之處云矣予曰湖南雨澤通一道言之則大體有不足之慮矣
정조 23년 · 강
命以承旨閣館入直疑臺望
정조 23년 · 목
敎以次對旣入侍今日政新除授臺諫待下批竝卽牌招使之進參而諫長則承旨中掌令一員則閣館入直中先爲擬入先入侍後謝恩○敎以今日政新除授臺諫牌招守令署經後謝恩
정조 23년 · 강
命鏡城判官趙萬元改差待他窠卽擬
정조 23년 · 목
敎以鏡城判官趙萬元奉老情理在所體諒今姑改差待他窠卽擬以爲榮養
정조 23년 · 강
以結城縣監洪樂游移補陽川縣令
정조 23년 · 목
敎曰聞其情理宜諒其在信令之道亦不可徒然內移結城縣監洪樂游移補陽川縣令時任縣令遞付京職使之除朝辭赴任結城縣監之代今日政差代亦令明日辭朝
정조 23년 · 강
命未下直守令皆令當日辭朝
정조 23년 · 강
改差鍾城府使姜彝正推吏曹判書金文淳
정조 23년 · 목
左議政李秉模啓言鍾城府使姜彝正係是二品非特敎而出補邊邑有關朝體請當該銓官推考使之改差從之
정조 23년 · 강
申明特諡人加贈之式
정조 23년 · 목
左議政李秉模啓言凡死節人之雖非正二品贈諡載在法典而往在己酉因右議政金鍾秀所啓凡係特諡者皆先贈正卿然後賜諡以爲修明舊典之地前此如有未贈正卿而得諡者許令加贈事陳達蒙允矣法典中只言雖非正二品贈諡不言加贈者雖未敢詳知其意似出特異之典而故相陳達時旣不分死節人與其他特諡之人則似當一體加贈而該曹尙眩於擧行云不可不更爲申明矣從之
정조 23년 · 강
命贈判書洪錫箕賜諡
정조 23년 · 목
左議政李秉模啓言贈都承旨洪錫箕贈以正卿旌以忠孝之閭恩命所曁可以永樹湖右之風聲而該曹收議草記判付中旣有依義肅公申曼家例就其里表之之敎則贈諡似當一體擧行臣等收議亦以爵諡爲言而不可無一番經稟故仰達矣從之
정조 23년 · 강
命穩城府使鄭聖鵠關西近道相換定平府使南漢喆他邑相換
정조 23년 · 목
左議政李秉模啓言穩城定平俱是關南北至殘至弊邑而新除授府使鄭聖鵠年頗衰老南漢喆生疏可慮穩城則以關西近道邊地相換定平亦以他邑相換竝於今日政擧行事請分付該曹敎曰無論文蔭武拔例相換
정조 23년 · 강
命關東海弊新節目令新道臣看詳施行